CELEX: 32019D2207
Language: bg
Date: 2019-12-05 00:00:00
Title: Решение (ЕС) 2019/2207 на Съвета от 5 декември 2019 година относно позицията, която трябва да се заеме от името на Европейския съюз на 39-ата сесия на Изпълнителния орган по Конвенцията за трансгранично замърсяване на въздуха на далечни разстояния във връзка с някои изменения на Протокола за намаляване на подкиселяването, еутрофикацията и тропосферния озон

23.12.2019   
               
               
                  BG
               
               
                  Официален вестник на Европейския съюз
               
               
                  L 332/17
               
            
         РЕШЕНИЕ (ЕС) 2019/2207 НА СЪВЕТА
         от 5 декември 2019 година
         относно позицията, която трябва да се заеме от името на Европейския съюз на 39-ата сесия на Изпълнителния орган по Конвенцията за трансгранично замърсяване на въздуха на далечни разстояния във връзка с някои изменения на Протокола за намаляване на подкиселяването, еутрофикацията и тропосферния озон
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 191 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Към Конвенцията от 1979 г. за трансграничното замърсяване на въздуха на далечни разстояния (наричана по-долу „конвенцията“) има Протокол за намаляване на подкиселяването, еутрофикацията и тропосферния озон (наричан по-долу „протоколът“), който беше приет през 1999 г.
                  
               
                     (2)
                  
                  
                     Съгласно член 13а от Протокола страните, присъстващи на сесията на Изпълнителния орган по конвенцията (наричан по-долу „Изпълнителният орган“), могат да приемат изменения на протокола и неговите приложения.
                  
               
                     (3)
                  
                  
                     Протоколът беше изменен през 2012 г. с приемането на решения 2012/1 и 2012/2 от страните, присъствали на 30-ата сесия на Изпълнителния орган. Измененията, съдържащи се в Решение 2012/1, влязоха в сила и започваха да се прилагат въз основа на предвидената в протокола ускорена процедура. За изменението, съдържащо се в решение 2012/2, бе необходимо приемането му от страните, като то беше одобрено от Съюза с Решение (ЕС) 2017/1757 на Съвета (1). Изменението влезе в сила на 7 октомври 2019 г.
                  
               
                     (4)
                  
                  
                     Очаква се на своята 39-а сесия от 9 до 13 декември 2019 г. Изпълнителният орган да вземе решение във връзка с приемането на изменения на член 3а от протокола и на приложение VII към протокола, предложени от Съединените американки щати, с цел да се улесни ратифицирането на протокола от страните, които не са членки на Съюза.
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на Изпълнителния орган, тъй като предметът и съдържанието на протокола, който се очаква да се измени, попадат в обхвата на достиженията на правото на Съюза, и по-специално на Директива (ЕС) 2016/2284 на Европейския парламент и на Съвета (2).
                  
               
                     (6)
                  
                  
                     Позицията на Съюза на 39-ата сесия на Изпълнителния орган следва да бъде в подкрепа на предложението за изменение на приложение VII към протокола.
                  
               
                     (7)
                  
                  
                     В случай че страните от Източна Европа, Кавказ и Централна Азия, присъстващи на 39-ата сесия на Изпълнителния орган, посочат, че предложението за изменение на член 3а от протокола би било полезно, позицията на Съюза на 39-ата сесия на Изпълнителния орган следва да бъде в подкрепа на предложението. Ако тези страни не посочат, че предложението за изменение на член 3а от протокола би било полезно, позицията на Съюза следва да бъде да прикани Съединените американски щати да оттеглят предложението си, като ако Съединените американски щати не оттеглят предложението си, Съюзът следва да може да възрази срещу него,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на 39-ата сесия на Изпълнителния орган по Конвенцията за трансгранично замърсяване на въздуха на далечни разстояния (наричана по-долу „39-ата сесия на Изпълнителния орган“), е следната:
            
                        а)
                     
                     
                        да подкрепи предложението, внесено от Съединените американски щати, за изменение на приложение VII към протокола с цел удължаване на гъвкавите срокове от 2019 г. до 2024 г.;
                     
                  
                        б)
                     
                     
                        ако страните от Източна Европа, Кавказ и Централна Азия, присъстващи на 39-ата сесия на Изпълнителния орган, посочат, че предложението за изменение на член 3а от протокола с цел удължаване на гъвкавите срокове от 2019 г. до 2024 г. и от 2022 г. до 2030 г. би било полезно, да подкрепи предложението за изменение на посочения член, внесено от Съединените американски щати;
                     
                  
                        в)
                     
                     
                        ако условието по буква б) от настоящия член не е изпълнено, да прикани Съединените американски щати да оттеглят предложението за изменение на член 3а от протокола;
                     
                  
                        г)
                     
                     
                        ако Съединените американски щати не оттеглят предложението за изменение на член 3а от протокола, след като са били приканени да направят това съгласно буква в) от настоящия член, Съюзът може да възрази срещу предложението.
                     
                  
         
            Член 2
            Представителите на Съюза могат да договорят прецизиране на посочената в член 1 позиция — в консултация с държавите членки на координационните заседания на място — в зависимост от евентуални промени в хода на 39-ата сесия, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 5 декември 2019 година.
            
               
                  За Съвета
               
               
                  Председател
               
               M. LINTILÄ
            
         
         
            (1)  Решение (ЕС) 2017/1757 на Съвета от 17 юли 2017 г. за приемане от името на Европейския съюз на изменение на Протокола от 1999 г. към Конвенцията от 1979 г. за трансграничното замърсяване на въздуха на далечни разстояния за намаляване на подкиселяването, еутрофикацията и тропосферния озон (ОВ L 248, 27.9.2017 г., стр. 3).
         
            (2)  Директива (ЕС) 2016/2284 на Европейския парламент и на Съвета от 14 декември 2016 г. за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО (ОВ L 344, 17.12.2016 г., стр. 1).